Richter, Ján, minister práce, sociálnych vecí a rodiny SR (2012-08-09):
Ďakujem pekne za slovo. Vážená pani podpredsedníčka Národnej rady, vážené panie poslankyne, páni poslanci, dovoľte mi, aby som veľmi stručne pred druhým čítaním odôvodnil návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (tlač 141). Predmetný návrh zákona, ktorý predkladám, mení v sociálnom poistení základný charakter, ktorý súvisí s tým, že v súlade s Programovým vyhlásením vlády Slovenskej republiky na roky 2012 až 2016 máme záujem realizovať jednu z priorít vlády ako takú, ktorou je zabezpečenie dlhodobej finančnej udržateľnosti dôchodkového systému. V súlade s týmto predkladám návrh zákona, v rámci ktorého sa navrhujú novelizovať nasledovné zmeny: začlenenie dohodárov do okruhu sociálne poistených osôb s osobitnou úpravou pre študentov, poberateľov starobného dôchodku a invalidného dôchodku, po ďalšie, prehĺbenie miery solidarity v 1. pilieri, priebežne financovanom dôchodkovom pilieri, vytvorenie mechanizmu postupnej automatickej úpravy dôchodkového veku v závislosti od dynamiky vývoja priemernej strednej doby dĺžky života spoločnej pre mužov aj ženy v aktuálnom dôchodkovom veku, a to od 1. januára 2017, úprava spôsobu a zvyšovania dôchodkových dávok v prechodnom období od roku 2013 až do roku 2017 o pevnú čiastku s účinnosťou od 1. januára 2018, percento medziročného rastu dôchodcovskej inflácie, po ďalšie, zmeny vymeriavacieho základu a zvýšenie minimálneho vymeriavacieho základu povinne nemocensky poistenej a povinne dôchodkovo poistenej samostatne zárobkovo činnej osoby na platenie poistného a sociálne poistenie, po ďalšie, zjednotenie maximálnych vymeriavacích základov pre platenie poistného na sociálne poistenie na úroveň 5-násobku priemernej mesačnej mzdy. V ďalších častiach novely zákona navrhujeme upraviť Zákonník práce v súvislosti s obmedzením uzatvárania dohôd o brigádnickej práci študentov. Novelizujeme aj zákon o dani z príjmov, ktorý zavádza daňové zvýhodnenie dobrovoľných príspevkov, a to najmä vzhľadom na zmeny zákona o starobnom dôchodkovom sporení. Menia sa príslušné ustanovenia zákona o starobnom dôchodkovom sporení upravujúce sadzby príspevkov na starobné dôchodkové sporenie a zavádzajú sa aj ďalšie zmeny, medzi ktoré patrí zavedenie zásady úplnej dobrovoľnosti pre vstup do 2. piliera, zreálnenie výšky niektorých odplát a liberalizácia právneho prostredia pre štruktúru dôchodkových fondov pri zachovaní možnosti rozčlenenia dôchodkových úspor medzi jednotlivé dôchodkové fondy. V článku V navrhovanou novelou zákona novelizujeme aj zákon o zdravotnom poistení, kde sa spresňuje definícia zamestnanca v súvislosti so zavedením platenia poistného na verejné zdravotné poistenie pre dohodárov. Okrem poberateľov starobného a invalidného dôchodku a študentov sa zjednocuje aj maximálne vymeriavací základ pre platenie poistného na sociálne poistenie a verejné zdravotné poistenie. V článku VI sa navrhuje novelizovať zákon o štátnej službe v súvislosti so stanovením zásad zvyšovania príplatku za štátnu službu k dôchodku za obdobie rokov 2013 až 2017. Vážené panie poslankyne, páni poslanci, chcem v úvode opäť potvrdiť, že predkladateľ je pripravený vecne sa zaoberať návrhmi, pripomienkami, ktoré v druhom čítaní v rozprave odznejú, ktoré budú mať účinok vylepšenia vecnej stránky zákona ako takej. Som pevne presvedčený, že tento časový priestor, ktorý máme pred sebou, efektívne využijeme pre to, aby sme eventuálne vylepšili alebo potvrdili predložený návrh novely zákona. Uchádzam sa o podporu v druhom čítaní zákona č. 461/2003 Z. z. o sociálnom poistení. Skončil som, pani podpredsedníčka.